[{"text_idx": "#000003", "text": "Kallas: kapo ei ole minu mehe a\u0308rist ra\u0308a\u0308kinud mitte u\u0308heski kontekstis"}, {"text_idx": "#000006", "text": "\"Ma saan aru, et mind su\u0308u\u0308distatakse silmakirjalikkuses, aga ma to\u0303esti olen olnud aus ja ra\u0308a\u0308kinud neid asjaolusid, mida mina olen teadnud. /.../ Minu moraalsed hoiakud ei ole muutunud,\" lausus Kallas Delfi intervjuusaates."}, {"text_idx": "#000007", "text": "Kallase so\u0303nul tegi kapo tema abikaasale ta\u0308ieliku julgeolekukontrolli ja see on piisav ka Kallase Euroopa kolleegidele. \"See vo\u0303tab neid kahtlusi maha, et tal ei ole a\u0308risidemeid Venemaal, ta ei ole teinud Venemaaga a\u0308ri, ta ei ole tegutsev Venemaal. Neile sellest piisab,\" so\u0303nas Kallas."}, {"text_idx": "#000008", "text": "Kallase so\u0303nul tabas skandaal teda ootamatult, aga kui veod Venemaale ilmsiks tulid, mu\u0308u\u0308s Arvo Hallik oma osaluse neid vedusid teinud transpordifirmas Stark Logistics. Kallase so\u0303nul mu\u0308u\u0308s Hallik osaluse seeto\u0303ttu, et see na\u0308gi halb va\u0308lja.\"Esimest korda mulle abikaasa ra\u0308a\u0308kis, et ajakirjanik on esitanud ku\u0308simused ja ta peab vastama neile, 20. augustil (ERR saatis ku\u0308simused Arvo Hallikule 18. augustil - toim.). Ta u\u0308tles mulle, et a\u0308ra muretse, ma ei ole teinud midagi valesti, me lo\u0303petasime oma tegevuse Venemaal kuu aega peale selle so\u0303ja algust. Ja mina ei muretsenud,\" ra\u0308a\u0308kis Kallas."}, {"text_idx": "#000009", "text": "\"Ja kui teisipa\u0308eval (ERR-i ku\u0308simused peaministrile 22. augustil - toim.) tulid need ku\u0308simused, siis ma ku\u0308sisin temalt ja ta u\u0308tles, et ko\u0303ik saab korda. Ja siis kolmapa\u0308eval see artikkel ilmus ja see ko\u0303ik ikkagi tabas mind va\u0308ga ootamatult,\" lausus Kallas."}, {"text_idx": "#000010", "text": "Kallas tunnistas, et tema ERR-i ajakirjanikule Madis Hindrele antud intervjuu oli a\u0308a\u0308rmiselt ebao\u0303nnestunud. \"A\u0308a\u0308rmiselt emotsionaalne, sest see puudutab mu perekonda, aga ja\u0308rgmisel pa\u0308eval pressikonverentsil ma ju andsin vastuseid, hinnanguid ja tegutsesin,\" so\u0303nas ta."}, {"text_idx": "#000011", "text": "Riigikogu korruptsioonivastase erikomisjoni tegevuse ja seal osalemise kohta u\u0308tles Kallas, et kuna seda juhivad opositsioonisaadikud, siis nende soov ei ole saada teada to\u0303de, vaid teda iga hinna eest risti lu\u0308u\u0308a."}, {"text_idx": "#000012", "text": "Kallase so\u0303nul ei ole kapo teda hoiatanud, et tema abikaasa a\u0308ritegevus vo\u0303iks olla probleemiks ja see teema ei olnud jutuks kui uuendati Kallase riigisaladuse luba."}, {"text_idx": "#000013", "text": "Ajakirjanik Vilja Kiisler ku\u0308sis Kallaselt, kas kapo on temaga ko\u0303nelenud sellest teemast mo\u0303nes muus kontekstis. \"Ei ole. Mitte u\u0308heski kontekstis ei ole sellest ko\u0303nelenud. Ainult siis kui nu\u0308u\u0308d mu abikaasa ise vabatahtlikult la\u0308ks kapo ta\u0308isjulgeolekukontrolli, siis pa\u0308rast seda nad ku\u0308sisid ka minult veel paar ku\u0308simust, mis oli minu abikaasa ja minuga seotud,\" vastas Kallas."}, {"text_idx": "#000014", "text": "Kiisler u\u0308tles Kallasele, et temale on va\u0308idetud, et kapo on sellest teemast Kallasega ra\u0308a\u0308kinud. \"Sellest ei ole olnud mitte u\u0308heski kontekstis juttu,\" kordas Kallas."}, {"text_idx": "#000015", "text": "Reedel u\u0308tles riigikogu Reformierakonna fraktsiooni liige Signe Kivi emotsionaalses intervjuus ERR-ile, et on tekkinud skandaali pa\u0308rast va\u0308ga mures ning to\u0303des, et Kaja Kallase ko\u0303rged moraalsed to\u0303ekspidamised on hakanud murenema. Kivi so\u0303nul u\u0308tles ta oma arvamuse va\u0308lja ka Reformierakonna juhatuse koosolekul."}, {"text_idx": "#000016", "text": "Kallas u\u0308tles, et kuulas Signe Kivi juttu va\u0308ga ta\u0308helepanelikult. \"Ta ainsana avaldas eriarvamust ja ma kuulasin neid etteheiteid ja vo\u0303tsin neid arvesse. Po\u0303hilised etteheited on ikkagi seotud kommunikatsiooniga. See to\u0303esti on olnud halb, ma u\u0308tlen, et ma pu\u0308u\u0308an paremini, aga ma olen olnud ko\u0303ikides ku\u0308simustes aus ja avatud,\" kommenteeris Kallas."}, {"text_idx": "#000017", "text": "Vilja Kiisler ku\u0308sis Kallaselt ka selle kohta, et ta va\u0308itis juhatuse koosolekul, et selle skandaali na\u0308ol on tegemist ajakirjanduse ka\u0308ttemaksuga ajakirjandusva\u0308ljaannete ka\u0308ibemaksu to\u0303stmise eest. \"Ma olen sellest ra\u0308a\u0308kinud ku\u0308ll, sest kevadel selliseid a\u0308hvardusi to\u0303esti ka esitati. Need asjad vo\u0303ivad olla omavahel seotud. Ju siis ma reedel u\u0308tlesin seda,\" u\u0308tles Kallas."}, {"text_idx": "#000018", "text": "\"Va\u0308idetavasti te olete ko\u0303nelenud seda, et u\u0308ks ajakirjandusjuht on selle skandaaliga seoses teid kuidagi a\u0308hvardanud. Kes see oli?\" ku\u0308sis Kiisler."}, {"text_idx": "#000019", "text": "\"Ma ei hakka selliseid asju siin ku\u0308ll esitama. See on so\u0303na so\u0303na vastu ja ma ei suuda seda eales to\u0303estada, eriti olukorras, kus ma ei ole praegu ka ajakirjanduse hulgas va\u0308ga heas kirjas ja mul ei ole sellist vo\u0303rgustikku nagu on minu konkurentidel,\" lausus Kallas."}, {"text_idx": "#000020", "text": "Kallase so\u0303nul on meespoliitikutel kujunenud ajalooliselt oluliselt paremad vo\u0303rgustikud ajakirjanikega ning naispoliitikutel ei ole selliseid vo\u0303rgustikke sellisel tasemel tekkinud."}, {"text_idx": "#000021", "text": "Reedel teatas Kallas, et kavatseb sel su\u0308gisel toimuval Reformierakonna u\u0308ldkogul taas Reformierakonna juhiks kandideerida."}, {"text_idx": "#000022", "text": "Kallas ma\u0308rkis, et kui tema ko\u0303rvale kerkib vastaskandidaat, siis on see normaalne protsess."}, {"text_idx": "#000023", "text": "Ku\u0308simusele, kas Kallas on valmis tegutsema edasi peaministrina, kui tema moraalne krediit on nullis, vastas Kallas, et tema moraalne krediit ei ole kuidagi muutunud. \"Ma saan aru, et inimesed on pettunud ja sellepa\u0308rast ma u\u0308ritangi neid vastuseid anda. Lootsin, et kui kapo teeb minu abikaasa julgeolekukontrolli, siis on na\u0308ha, et ta ei ole teinud neid asju, mis talle su\u0308u\u0308ks pannakse. Minu abikaasa ei saa vastutada oma a\u0308ripartneri tegevuse eest,\" ra\u0308a\u0308kis Kallas."}, {"text_idx": "#000024", "text": "Kallas u\u0308tles, et ei ole astunud tagasi, sest saab astuda tagasi nende asjade eest, mille eest ta vastutab vo\u0303i millest ta teadis. \"Antud juhul on nii, et ma ei teadnud nendest asjaoludest ja kui ma sain teada, siis tegelikult minu abikaasa ka ko\u0303igest sellest loobus,\" so\u0303nas Kallas."}, {"text_idx": "#000025", "text": "\"Jah, meil on ko\u0303rgemad moraalsed hinnangud, ja mina olen neid tugevalt va\u0308ljendanud. Nende hinnangutega on tema tegevus olnud vastuolus ja sellepa\u0308rast pean mina praegu neile ku\u0308simustele vastama, et tema ei tajunud seda selliselt,\" lisas Kallas."}, {"text_idx": "#000026", "text": "\"Mul olid just kohtumised liitlastega ja u\u0308ks poliitikas tegev inimene u\u0308tles: kui sa astud tagasi, siis ei saa sa ennast kaitsta. Siis ei huvita enam kedagi sinu vastused. Praegu on meil vaja kokku panna eelarve, see on erakordselt keerulises olukorras. Sellises olukorras riiki valitsuseta ja\u0308tta ei ole mo\u0303istlik. Peaministri tagasiastumine ta\u0308hendab kogu valitsuse tagasiastumist. See ei ka\u0308i nii, et vahetame lihtsalt u\u0308he reformierakondlase teise vastu. See ta\u0308hendab uusi koalitsiooniko\u0303nelusi,\" u\u0308tles Kallas veel."}, {"text_idx": "#000029", "text": "Urmet Kook: ei, proua peaminister"}, {"text_idx": "#000030", "text": "Komisjonis ei selgunud, kas kapo hoiatas Kallast Vene a\u0308risuuna teemal"}, {"text_idx": "#000034", "text": "WSJ: McCarthy-vastane ma\u0308ss to\u0303i vabariiklaste parteis esile pikaaegse tu\u0308li"}, {"text_idx": "#000038", "text": "Na\u0308itus \"Robokoo\" peab dialoogi pa\u0308ris- ja virtuaalmaailma vahel"}, {"text_idx": "#000042", "text": "Rahvusringha\u0308a\u0308lingu arendusosakond otsib oma meeskonda frontend arendajat"}, {"text_idx": "#000043", "text": "Prokuratuur kahtlustab toeta.me annetusplatvormi suure summa omastamises"}, {"text_idx": "#000052", "text": "Laupmaa lahkus Eestimaa Looduse Fondi no\u0303ukogust"}, {"text_idx": "#000055", "text": "Nobeli keemiapreemia pa\u0308lvisid kvantta\u0308ppide avastajad"}, {"text_idx": "#000057", "text": "TTU\u0308 teadlased: platvormito\u0308o\u0308tajate alava\u0308a\u0308rtustamine varjutab u\u0308kssarviku edulugu"}, {"text_idx": "#000058", "text": "Briti uuring tembeldab suure osa internetikasutajatest so\u0303ltlasteks"}, {"text_idx": "#000060", "text": "Tallinnas tuleb esimest korda esitamisele Tobiase \"Joonase\" algversioon"}, {"text_idx": "#000064", "text": "ETV2 na\u0308itab oktoobris Just Filmi laste- ja noortefilmide festivali linateoseid"}, {"text_idx": "#000067", "text": "Euroopa Liidu liikmesriigid jo\u0303udsid migratsioonipaktis kokkuleppele"}, {"text_idx": "#000072", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]